AGF har købt Mustafa Amini af Randers FC og skrevet en fireårig aftale med den australske midtbanespiller.

AGF er i gang med oprustningen til den nye sæson og kan i dag præsentere 23-årige Mustafa Amini - i daglig tale blot 'Musti' - som ny spiller i den hvide trøje. Musti spillede i sidste sæson 29 kampe i Alka Superligaen og står i alt noteret for 36 kampe for kronjyderne, som han skiftede til i sommeren 2015 fra den tyske storklub Dortmund. Inden da repræsenterede han Central Coast Mariners i hjemlandet.



Sportschef Jens Andersson er glad for, at det er lykkedes at skrive en lang aftale med en af de spillere, der har stået meget højt på klubbens liste med transfermål.



- Musti er en dygtig og alsidig midtbanespiller, som har fået en god skoling i Dortmund, og som i den seneste sæson har vist, at han holder et højt niveau i Superligaen. Han har en god alder og et stort potentiale, som vi tror på, at han kan udvikle yderligere i AGF. Han arbejder hårdt, er teknisk velfunderet og har en god taktisk forståelse - ja, han har en lang række kvaliteter både fodboldmæssigt og menneskeligt, der gør, at han passer rigtig godt ind i AGF, siger Jens Andersson.



Musti havde fortsat to år tilbage af sin aftale med Randers, men han har valgt at søge nye udfordringer i AGF.



- Jeg har valgt at skifte til AGF, fordi jeg har store ambitioner, og det samme har AGF. Klubben er i gang med et spændende projekt og er bakket op af mange fans, og det vil jeg gerne være en del af. Jeg har spillet mod AGF et par gange, og jeg så pokalfinalen, hvor mere end 20.000 fans skabte en fantastisk opbakning - og det var med til at overbevise mig om, at AGF er det helt rette valg for mig, siger Musti, der indtil videre har optrådt 43 gange på australske ungdomslandshold.



Musti får nr. 8 i AGF og har sin første arbejdsdag på Fredensvang fredag.